Pa wat twee seuns glo vergiftig in hof  Brits-landdroshof (Foto: Maroela Media) ŉ Man wat sy seuns van onderskeidelik 11 en 12 jaar oud glo vergiftig het, het Dinsdag in die Brits-landdroshof op twee aanklagte van moord verskyn. Brig. Sabata Mokgwabone, polisiewoordvoerder in Noordwes, het gesê Fistos Khumalo is gister in hegtenis geneem nadat sy twee seuns Vrydag dood op ŉ kleinhoewe in die omgewing van Assen aangetref is. Aanvanklik is net ŉ geregtelike doodsondersoek gedoen nadat Khumalo gesê sy seuns is dood nadat hulle rotgif gedrink het. “Dit het met verloop van die ondersoek aan die lig gekom dat die pa na bewering sy seuns vergiftig het. Die motief is nog onbekend en die ondersoek duur voort,” het Mokgwabone gesê. Die polisiehoof in Noordwes, lt.genl. Sello Kwena, het die voorval veroordeel en sy medelye met die familie betuig. Hy het ook die polisie geloof vir hul werk om Khumalo met die moorde te verbind. Die saak teen Khumalo is tot volgende maand uitgestel wanneer hy na verwagting om borgtog sal aansoek doen. In ŉ afsonderlike voorval is ŉ 47-jarige man in die Vrystaat vir die besit van vermoedelik gesteelde diamante en ŉ voertuig, asook geldwassery, in hegtenis geneem. Brig. Motantsi Makhele, polisiewoordvoerder in die Vrystaat, het gesê ŉ polisietaakspan het inligting opgevolg wat hulle gelei het na ŉ huis naby Phuthaditjhaba waar iemand wat glo in besit van gesteelde voertuie en ŉ onwettige wapen is, woon. “ŉ Silwer BMW met Noordwes-registrasienommer is op die perseel gevind. Nadat dit nagegaan is, het dit aan die lig gekom dat die voertuig nie as gesteel aangemeld is nie, maar wel vals nommerplate het. ŉ Hele aantal ander nommerplate is ook in die verdagte se besit gevind. “Ammunisie, selfone, ID’s, stene wat lyk soos diamante en ŉ bedrag kontant is ook gevind. Die verdagte het glo die polisie met R10 000 probeer omkoop, maar hulle het geweier en hom in hegtenis geneem.” Die polisie het die gemeenskap vir die wenk bedank.